नेताजी, टरटराए शुरू करीं ना त चुनाव के बरसात बीतेवाला बाटे
नेता जी लोग के हाल बरसाती बेंग (मेंढक) निहन होखेला। बुनी बरसात भईल ना कि नदी-नाला, तालाब-पोखरा में बेंग खलबली मचावे शुरू क देला। जेतना बेंग साल भर लुका के बईठल रहेलसन, उ सभ बरसात में निकल के बहरी चल आवेलें’स।
हमनी के नेता जी लोग के हाल भी ओइसने बरसाती बेंग के निहन बाटे, चुनाव आईल ना कि, लगले टरटराए।
लोकसभा चुनाव के मौसम, माने बेंगवन खाती बरसात। नेता जी लोग के आँख से नींद उड़ गईल बा। अरे भाई, नींद काहें ना उड़ी, आखिर कुर्सी के सवाल बा। आ अब कुर्सी के का बात करे के बा, सीधा-सीधा पईसा के बात बा। जे जतने उंच कुर्सी प बईठी, उ ओतना पईसा कमाई। देश त असहू ए लोग से नईखे चलेवाला।
जब लईका पढेलं’स त साल में कई बेर परीक्षा होखेला, तबो लईका पास क जालेसन। मानत बानी कि, एगो-दुगों फेल भी करेलसन। बाकी नेता जी लोग के त पांच साल प परीक्षा होखेला। तबों सभ नेता लोग पास ना करस। हमरा त लागता कि उ लोग आपन होमवर्क निमन से ना करेले, निमन से होमवर्क करेवाला कबहु फेल ना होखे।
भाई, जब अपना ना बुझाए त जनता के भीरी जाके पूछ लेवे के चाही कि, होमवर्क कईसे कईल जाला। एह में लाज-शर्म कईसन, बाकी जनता के भीरी काहें जाई! जनता के भीरी जाई लोग, त जेबिया नु ढ़ीला हो जाई!
अयीसनो नईखे कि, नेता जी लोग के होमवर्क नईखे बुझात! बुझात त सभके बा, लेकिन इ स्कूल-कालेज में पढ़ेवाला लइकन के होमवर्क त ह ना, इ त जनता के दिहल होमवर्क ह, आ एकरा के करे में निमन-निमन लोग के पसेना छूटे लागेला। इ उ होमवर्क ह, जवना के करे में दिल, दिमाग अवरू पईसा, तीनों चीज़ लागेला। इहे तीनों चीज़ नेताजी लोग खाती सबसे जरूरी भी बा।
चुनाव के बुनी (वर्षा) परल ना कि, नेताजी लोग बेंग निहन टरटराए शुरू क देले। चार साल तक रजाई- चदरा ओढ़ के अईसे सुटेले , जईसे आन्हर-बहिर गो गईल होखस। पांचवा साल चढ़ल बा कि, कुंभकरण के नींद टूट जाला अवरू कोहंड़ा के भतिया निहन फुलाए लागेला लोग।
अरे बाप रे, चुनाव आ गईल हम सुतले बानी! सुतल रहब त कुर्सियों ना मिली!
जल्दी-जल्दी उठके, नहा-धो के , चार साल तक जवन करिया-उज्जर कईले ओकरा के लीप-पोत के, झकाझक उज्जर कुरता-पयजामा पहीन, जनता के फेर से आपन चेहरा देखावे चल देले।
ए लोग से केहु इ पुछेवाला नईखे कि, हे सरकार बेंगओ साल में एक बेरी लउक जाला, आप चार साल तक काहाँ रही? लेकिन, जनता भी मान लेले बिया कि - बेंग के बरसात हर साल आवेला, लेकिन खादी वाला बेंग एही घरी देखाई दिही।
जईसे बरसात में बेंगवन के पूरा खानदान एके गाना गावेला, ओसही नेताजी, नेताईन (नेताजी के पत्नी), बेटा-पतोह, बेटी-दामाद सभ एके सुर में राग अलापे लागेला।
एही घरी ए बेंग के पानी-पांकी भी देखाई देवेला। जनता के गरीबी आँख के सोझा नाचे लागेला। पंडीजी लागेले अंबेडकर के माला जपे, अवरू आपन घर छोड़ दलित के घरे खाए। बकिया चार साल खाना अरुवा जाला लेकिन नेताजी के दर्शन ना होखे।
बेंग ह भाई, आ बेंग के लाज़ कईसन! एकनी के तनिकों ना लाज़ लागे, इ एको बेर ना सोचस कि, कईनी ना धईनी फेर कवन मुंह लेके जनता के सोझा जातानी?
हमरा मन में एगो सवाल आवता, हो सकता कि आप लोग के मन में भी इहे सवाल आवत होई। अइसे त नेता, अभिनेता, मंत्री जईसन ‘बड़का’ लोग के जनता खातिर एको मिनट के टाइम नईखे, लेकिन जब-जब चुनाव आवेला त उ लोग के भीरी अतना टाइम काहाँ से मिल जाला?
माई, बेटा के प्रचार करे निकल जाली, त बेटा माई के। भाई, बहीन के त बहीन भाई के। मित्र, मित्र के त अभिनेता नेता के प्रचार में पूरा ज़ोर लगा देले।
हीरो त हीरो, हिरोइन लोग भी ना जाने कईसे, कवन सनस्क्रीन लगा के कड-कड़ात घाम में गाँव के टुटल-फुटल, ऊबड़ खाबड़ डहरी प चले लागेली। का ए घरी ए बेंगवन के चमड़ा प घाम के असर ना परेला?
अगर ना जरे, त उ कवन सनस्क्रीन के कमाल बा। भाई ओ क्रीम भा लोशन के नाम हमनीओ के जाने के अधिकार बा। पाता त चले कि, कवना क्रीम से नरम मुलायम चमड़ा जेठ-बईसाख के घाम में भी नईखे जरत!
हम गाँव में देखले बानी कि, बहुरिया लोग सैंडल पहिन के पक्की सड़क प भी ना चले पावेली, सैंडिलिया नु टूट जाला, फेर लागेला हाथ में टंगाए। लेकिन, जवन बबी (बूचिया) मुंबई अवरू दिल्ली में बड़े-बड़े कार से चलेली, उनुकर सैंडल ना टूटे।
गाँव के कतनों खराब राह होई, कतनों ऊबड़-खाबड़ होई, उ बबी के सैंडल चलते जाला। रुके के नावे ना लेवे! हमनियों के उ सैंडिलिया के नाम पाता चले त बाड़ा निक होइत।
क्रीम-पाउडर-लिपस्टिक-लाली अवरू सैंडल के बाद नंबर बा धर्म के, बरसाती बेंग निहन नेताजी धरम-जात कूल्ही बदले लागेले । रेस लाग जाला कि, हम गरीब, त हम गरीब। केहु चाय बेचेवाला बन जाला, त केहु पान बेचे वाला। सच्चाई त इहे बा कि, ना केहु चाय वाला ह, ना केहु पान वाला। सभ नेता पईसा वाला हवें।
बरसात हमेशा ना रहे, त चुनाव भी हमेशा ना रही। चुनाव बितला के देरी बा, फेर से बेंगवा बिली में ढ़ुक जाई। जनता कवना चिड़िया के नाम ह, भुला जईहे। एके माला फेराई - "अपना काम हैं बनता, भांड में जाए जनता।"
नेताजी ढ़ेर टरटरा लेनी, अब तनिका अपना दिल-दिमाग के बोले दी। जवाब दिही कि पाँच साल कवन बिली में समाईल रहनी! लेकिन नेताजी ना बोलिहे, उनुका त टरटराए के अलावे अवरू कुछूओ ना आवे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva